Brødrene Peter og Jens Christian Jørgensen på 85 og 81 år sad og så bingo i fjernsynet lørdag aften, da de pludselig fik uventet besøg af to maskerede mænd.

Men de to ældre herrer viste hurtigt de bevæbnede hjemmerøvere, at de ikke er sådan at bide skeer med, selvom de ikke er helt unge længere. Det fortæller TV Syd.

Hjemmerøverne nåede aldrig længere end til entreen, før de blev overmandet af brødrene og måtte tage benene på nakken.

To dask i nakken

Peter og Jens Christian Jørgensen bor sammen med deres 77-årige søster Gretha på en landejendom ved Vonge nord for Vejle.

Peter Jørgensen var på toilet, da han hørte det banke på døren ved 21-tiden.

- Jeg tænkte, det var da mærkeligt. Hvem er da det, der banker på? Så gik jeg ud i gangen, og så så jeg, at der stod en lige udenfor døren. Så låste jeg op, og så røg han lige ind i mig med en pistol, fortæller den 81-årige til TV Syd.

Han lod sig imidlertid ikke kue.

- Jeg skubbede til ham, og så lå vi og sloges ude i gangen. Han prøvede at holde mig, men jeg fik da pistolen taget fra ham, og så fik han to dask i nakken. Jeg lærte, da jeg var soldat, at de ikke kan tåle at blive slået i nakken. Og jeg slog ham to gange. Det var nok derfor, han blev ræd.

Da to hjemmerøvere bankede på døren hos brødrene Peter (t.v.) og Jens Christian Jørgensen på 81 og 85, nåede de ikke længere end til entreen. Foto: TV Syd

Slog ham med stokken

Inde i stuen havde Jens Christian Jørgensen hørt, at der blev banket på døren. Han troede, at det var hans lillebror, der lavede sjov med ham, så han blev roligt siddende, indtil han pludselig hørte broderens råb om hjælp.

Han løb ud i gangen, hvor han blev mødt af synet af en fremmed mand med en stor kniv.

- Den tog jeg fra ham. Og så slog jeg ham med min stok. Så forsvandt han, lyder det udramatisk fra den 85-årige.

Politiet søger vidner

Røveren, som Peter Jørgensen sloges med, havde også taget flugten fra de kampklare pensionister, der låste døren og ringede til politiet.

Hjemmerøverne beskrives begge som muskuløse, 180 centimeter høje, og de bar hver en strikket hue med hul til øjnene. Den ene medbragte en pistol, mens den anden havde en køkkenkniv.

Ifølge brødrene fortalte betjentene fra de to patruljevogne, der lørdag aften kom ud til gården, at det formentlig var udenlandske hjemmerøvere.

Sydøstjyllands Politi leder fortsat efter gerningsmændene og søger vidner i området, der har set noget mistænkeligt lørdag aften. Henvendelse til politiet kan ske på telefon 114.

Peter Jørgensen fik nogle slag i ansigtet, før røverne stak af, men det er ikke værre end, at det kan læges, mener han. Foto: TV Syd

En sælsom oplevelse

Peter Jørgensen måtte tilbringe en del af natten på sygehuset, men ellers har begge brødre det fint dagen efter den ubehagelige oplevelse, forsikrer de.

- Det var da en grim oplevelse. Men det fik jo en dejlig udgang. Jeg fik et sår, men det kan da læges, siger Peter Jørgensen.

De to brødre er dog udemærket klar over, at det kunne være endt meget værre, hvis ikke de havde taget kampen op.

- Jeg tror da, at han ville tage livet af mig. Jeg fik ham af vejen, men det var da en sælsom oplevelse, lyder det fra den 81-årige, der fik en del slag i ansigtet, før gerningsmanden blev jaget på flugt.

Skulle hjælpe sin bror

Brødrene mener ikke, de er mere hårdhudede end andre, siden de valgte at tage kampen op.

- Jeg skulle jo hjælpe min bror, siger storebror Jens Christian Jørgensen.

- Jeg troede, de ville slå ham ihjel. Vi fik dem ud af huset og fik låst døren. Så var de væk. Jeg var da nervøs. Jeg var da meget bange for sådan nogen. Det var noget grimt noget, sådan et par røvere.

- Der var jo ikke andet at gøre end at forsvare sig. Så det gjorde vi, siger Peter Jørgensen.

De tre søskende har boet på landejendommen ved Vonge siden 1960. De har aldrig prøvet noget lignende. Og de håber, at de aldrig skal opleve den slags igen.

Der er heller intet at komme efter på gården, forsikrer de.

- Pengene, de er i banken, siger Jens Christian Jørgensen.